吳江長橋
作者：王令
朝代：宋

paragraphs: 老匠鐵手風運斤，一挾刃入千山髠。
明堂有在不見用，此爲失地猶濟人。
西潴巨澤江海通，獰風撼地波撐空。
當道獨能支地險，更東安得與天窮。
莫比垂天紳，莫比跨地带。
渇龍枯死乾無鱗，絕海失舟踏鯨背。
秦帝東遊逐仙跡，累重肉多飛未得。
三洲水隔不到山，借得紫虹千萬尺。
平時塵土埋英雄，吾亦棄劍來遊東。
欲觀水盡朝宗海，安得身乘破浪風。
爲約他年可歸處，頻倚欄干不思去。
季鷹范蠡不足奇，待我爲名千古歸。